Sedert die einde van Junie is landbougeledere aan die gons oor die nuwe aanlyn-geselsprogram, Tech Terrain.
Wat Tech Terrain van ’n televisiereeks onderskei, is dat indien jy ’n episode misgeloop het, jy jou nie hoef te bekommer nie: Al die vorige episodes – plus allerlei lekker bonus- materiaal – is enige tyd op die webtuiste beskikbaar.
Elke episode van Tech Terrain gaan oor veel meer as bloot ’n gesprek oor groen trekkers. Elke episode het ’n sentrale tema waar die aanbieders, Theo Vorster in Afrikaans, en Tony Ndoro in Engels, met die voorste kenners in die bedryf gesels. In die eerste episode is daar byvoorbeeld gefokus op die ontwikkeling van handelsmerke vir ondernemings om hulleself van ander te onderskei.
Verder gesels die aanbieders van Tech Terrain ook met kommoditeitsorganisasies en sakeleiers om die groter prentjie in die plaaslike ekonomie, maar ook die res van die wêreld te skets.
Een van die belangrike vrae wat gevra word, is die vlak van meganisasie en die bekostigbaarheid wat produsente teen mekaar moet opweeg. Groot aankope moet natuurlik die moeite werd wees in die vorm van ’n opbrengs op die belegging. ’n Alternatief vir groot kapitaalbesteding is nuwe verhuringsopsies of die gebruik van kontrakteurs.